Bittersjøene
Store norske leksikon,Geografi,Verdens geografi,Afrika,Egypts geografi
Bittersjøene er to saltvannsinnsjøer som forbinder den nordlige og den sørlige delen av Suezkanalen i Egypt. De to innsjøene er tilsammen 35 kilometer lange og dekker et areal på 300 kvadratkilometer. Bittersjøene ligger i Suezeidets sørlige del og består av Store Bittersjø i nord og Lille Bittersjø i sør.
Vannet til Bittersjøene flyter fritt fra Rødehavet og Middelhavet ettersom Suezkanalen ikke har noen sluser. Opprinnelig var sjøene tørre daler før vann fra Suezkanalen oversvømmet dem etter åpningen i 1869. Saltinnholdet i Bittersjøene avhenger av vanntilførselen fra Rødehavet og Middelhavet. Bittersjøene har også spilt en strategisk rolle i regionen ved krigføring. Under seksdagerskrigen i 1967 ble hele kanalen stengt, noe som medførte at 15 skip ble holdt tilbake i Bittersjøene til 1975. Les mer i Store norske leksikon Suezkanalen Egypt Egypts geografi